# **DECIZIA ETAPEI DE ÎNCADRARE**

## Nr. 00 din 00.00.2023

Ca urmare a solicitării de emitere a acordului de mediu adresate de **Sabcar SRL,** cu sediul în județul Cluj, sat Morlaca, comuna Poieni, nr. 408 B, înregistrată la APM Salaj cu nr. 3437/25.04.2023, în baza:

* **Legii nr. 292/2018** privind evaluarea impactului anumitor proiecte publice si private asupra mediului, și a
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei si faunei sǎlbatice, aprobată cu modificǎri si completǎri prin **Legea nr. 49/2011**, cu modificările si completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 13.07.2023, că proiectul: ***Stație de sortare spălare, agregate minerale***, propus a fi amplasat în județul Sălaj, comuna Almașu, satul Almașu, extravilan,

***nu se supune evaluării impactului asupra mediului și***

***nu se supune evaluării impactului asupra corpurilor de apă.***

Justificarea prezentei decizii:

 **I. Motivele pe baza cărora s-a stabilit necesitatea neefectuării *evaluării impactului asupra mediului* sunt următoarele:**

**a).** Proiectul intră sub incidenţa Legii nr. 292/2018 privind evaluarea impactului anumitor proiecte publice si private asupra mediului, fiind încadrat în Anexa nr. 2, la pct. 10, lit a);

- autorităţile reprezentate în comisia de analiză tehnică nu au avut obiecţii/observaţii în ceea ce priveşte proiectul în cauză în urma transmiterii punctelor de vedere;

- prezenta solicitare a fost mediatizată prin publicare anunţ în ziarul Graiul Sălajului, afişare și înregistrare anunţ la sediul Primăriei Comunei Almașu, precum și la sediul și pe pagina de internet a APM Sălaj, iar proiectul de Decizie etapă de încadrare a fost postat pe pagina de internet a APM Sălaj;

- în urma mediatizării nu au fost înregistrate observaţii/obiecţii din partea publicului privind proiectul în cauză;

- în  urma analizării caracteristicilor proiectului (mărime, producţia de deşeuri, emisii poluante, riscul de accidente), a localizării și caracteristicilor impactului potenţial, s-a stabilit că realizarea acestuia nu va avea un impact semnificativ asupra calităţii factorilor de mediu;

**b) Caracteristicile proiectului:**

***b1) dimensiunea si concepţia întregului proiect:*** Prin proiect se propune construirea unei stații de sortare, spălare agregate minerale cu o capacitate de prelucrare de 30.000 mc agregate de râu/an (25 mc/h) cu următoarele componente:

- buncăr de alimentare stație prevăzut cu grătar - separator (V= 30 mc);

- ciururi vibrante (cu 4 suprafețe de clasare – S= 6,5 mp, fiecare);

- clasor cu șnec și cuvă (50 mc/h) cu roată desecătoare (pentru sortul Ø 0-4 mm și levigat);

- benzi transportoare (5 buc.);

- pompă de apă;

- concasor pentru fracția mai mare de Ø 32 mm (montat separat și cu utilizare periodică).

***Alte amenajări și construcții****:*

- amenajare depozit agregate brute de râu neprelucrate;

- amenajare 5 depozite de sorturi: depozit sort Ø 0÷4 mm; depozit sort Ø 4÷8 mm; depozit sort Ø 8÷16 mm; depozit sort Ø 16÷32 mm și depozit refuz ciur-sort cu diametrul mai mare de Ø 32 mm;

- alimentare cu apă din sursa de apă v.Băbiu, riverană;

- construire decantor bicompartimentat impermeabilizat cu argilă pentru epurarea apelor uzate;

- cântar basculabil, spații anexe;

- căi de acces și parcări autobascute.

Funcționarea stației de sortare, spălare agregate minerale se preconizează pe o perioadă sezonieră 200 zile /an și 6 ore/zi.

Terenul aferent investiţiei, situat în extravilanul localității Almașu, conform PUG, este în proprietatea solicitantului, conform CF nr. 52068 iar amplasamentul stației de sortare, spălare, va fi într-un perimetru cu suprafața S=1500 mp și este delimitat prin următoarele puncte cu coordonate topografice STEREO 70:

|  |  |  |
| --- | --- | --- |
| Nr. crt | X(N) | Y(E) |
| 1 | 607270.611 | 353717.174 |
| 2 | 607285.884 | 353757.520 |
| 3 | 607266.813 | 353788.082 |
| 4 | 607242.327 | 353733.830 |

**b2)** ***cumularea cu alte proiecte existente și/sau aprobate:*** lucrările necesare realizării proiectului nu se suprapun cu alte proiecte existente sau planificate în zonă.

**b3)*utilizarea resurselor naturale, în special a solului, a terenurilor, a apei si a biodiversităţii***:

*Alimentarea cu apă potabilă*: se va realiza din cursul de apă riveran, valea Băbiu, prin captare de mal, cu prelevarea în scop tehnologic a unui debit: Qzi max= 334 mc/zi, Qzi med = 257 mc/zi, Qzi min=154 mc/zi pentru asigurarea cerinței de apă a obiectivului, prin intermediul unei electropompe tip Lotru 80, Q=60 mc/h, H asp.=20 mCA, P=7,5 kw, n=1450 rot/min. Instalația de pompare se va amplasa pe o platformă plutitoare, iar sorbul conductei de aspirație cu diametrul Ø 75 mm se va imersa, la cca. 0,6 m sub nivelul apei cursului. Coordonatele topografice în sistem Stereo 70 ale punctului de captare a apei utilizat în scop tehnologic va fi: X(N)=607305.79; Y(E)=353773.05. Transportul apei la stația de sortare, spălare agregate minerale se va realiza prin conductă PHED, Dn 50 mm, pe o lungime L=55 m.

*Evacuarea apelor:* - apele uzate tehnologice rezultate de la stația de sortare, spălare agregate minerale, cu debitul: Quz max=267,2 mc/zi, Quz med=205,6 mc/zi, Quz min=123,2 mc/zi, vor fi dirijate gravitațional printr-o conductă PHED, Ø150 mm, cu lungimea L=28 m, spre instalația de epurare mecanică (decantor) cu 2 compartimente, cu circulația apei prin conductă metalică Ø 200 mm și L= 1,5 m montată îngropat la o adâncime de 0,90 m în peretele despărțitor al compartimentelor. Volumul total al decantorului, construit prin săpătură simplă și impermeabilizat cu un strat de argilă având grosimea l= 0,6 m, va fi de V= 360 mc, din care:

- compartimentul 1, cu următoarele caracteristici: V1= 210 mc, L1= 7 m, l1= 10 m, h1 = 3 m, și

- compartimentul 2, cu următoarele caracteristici: V2=150 mc, L2= 5 m, l2 = 10 m, h2 = 3 m.

După epurare, apele uzate tehnologice limpezite se vor evacua, gravitațional, prin intermediul unei rigole deschise, cu lungimea L=38 m, în cursul de apă v. Băbiu. Coordonatele topografice în sistem Stereo 70 ale punctului de evacuare a apei după epurare mecanică : x(N)=607303.96; y(E)=353800.15.

- apele pluviale, Qpl=3,6 l/s, provenite de pe amplasamentul stației de sortare, spălare, concasare, vor fi conduse prin rigole deschise spre decantorul bicompartimentat.

Indicatorii de calitate ai apelor uzate tehnologice, epurate și evacuate prin rigola în cursul valea Băbiu, se vor încadra în prevederile HGR nr. 352/2005 și HG nr. 210/2007 pentru modificarea și completarea HG nr. 188/2002, (NTPA 001/2005), și anume: pH, materii în suspensie, reziduu filtrat la 105oC, substanțe extractibile în solvenți organici.

*Energia electrică*: - va fi asigurată independent cu ajutorul unui generator electric trifazic. Generatorul se va alimenta cu motorină din cisterna mobilă, prevăzută cu pompă de alimentare prin asigurarea retenției secundare.

 **b4)** ***cantitatea si tipurile de deşeuri generate/gestionate:*** Gestionarea deșeurilor, atât pe timpul execuției cât si în perioada de funcționare se va realiza conform OUG nr. 92/2021 privind regimul deșeurilor, cu modificările ulterioare, aprobată prin Legea nr. 17/2023.

În perioada de execuţie a proiectului si după realizarea proiectului vor rezulta deşeuri care, vor fi colectate selectiv si se vor valorifica/elimina numai prin operatori economici autorizați.

 **b5)** ***poluarea si alte efecte negative:*** se vor respecta limitele prevăzute de normele în vigoare. *Având în vedere că titularul proiectului a prevăzut măsuri si condiții pentru limitarea emisiilor în aer, apă precum si gestionarea corespunzătoare a deșeurilor rezultate, realizarea proiectului va conduce la efecte negative nesemnificative atât pe durata proiectului, cât și după realizarea lui.*

***Măsuri generale pentru protecția factorilor de mediu:***

* respectarea întocmai a tehnologiei de execuție;
* respectarea limitei amplasamentului, a proiectului din documentaţiile avizate;
* alimentarea cu carburanţi pentru mijloacele de transport, întreţinerea si repararea utilajelor, mijloacelor de transport utilizate se va efectua la unități specializate și amenajate în acest scop;
* în perimetrul de lucru nu vor fi depozitate deşeuri sau alte materiale periculoase, inflamabile sau nocive;
* personalul care lucrează în executarea lucrărilor va fi instruit și din normele de protecţie a mediului;
* încadrarea emisiilor de poluanți în atmosferă de la mijloacelele de transport în limitele maxime admise;
* monitorizarea mediului în conformitate cu legislația în vigoare;

***Măsuri pentru protecția factorului de mediu aer:***

* folosirea de utilaje moderne, dotate cu motoare ale căror emisii să respecte prevederile legislaţiei în vigoare;
* reducerea vitezei de circulaţie pe drumurile publice a vehiculelor grele pentru transportul echipamentelor şi a materialelor;
* diminuarea la minimum a înălţimii de descărcare a materialelor care pot genera emisii de particule;
* lucrările cu potențial ridicat de generare a prafului (compactare, manipulări de materiale pulverulente) se vor evita a se realiza în zilele cu vânt puternic. Se vor programa lucrările în funcție de prognoza meteo;
* curăţarea roţilor vehiculelor la ieşirea din şantier pe drumurile publice;
* oprirea motoarelor utilajelor în perioadele în care nu sunt implicate în activitate;
* se recomandă stocarea materialelor în grămezi cât mai compacte (raport suprafața/volum cât mai mic);
* deșeurile vor fi evacuate cât mai repede de pe amplasament;
* autovehiculele și utilajele folosite pentru executarea lucrărilor vor respecta condițiile impuse prin verificări tehnice periodice;
* întreținerea curățeniei la locurile de muncă pentru prevenirea formării de pulberi;
* stropirea drumurilor de acces în perioada secetoasă;
* reabilitarea și menținerea stratului de rulare al drumurilor de acces;
* autobasculantele folosite la transport vor avea în mod obligatoriu bena acoperită cu prelate;

***Măsuri pentru protecția factorului de mediu sol si subsol:***

* gestionarea deşeurilor (colectarea, stocarea temporară, transportul, valorificarea/eliminarea) se va realiza cu respectarea legislaţiei de mediu în vigoare specifică din domeniul gestiunii deşeurilor;
* asigurarea stării tehnice corespunzătoare a utilajelor folosite atât pentru evitarea scurgerilor de carburanți și lubrifianți cât și pentru minimizarea emisiilor în aerul atmosferic;
* în cazul producerii de scurgerile de ulei/combustibil/alte produse chimice se va acționa imediat cu mijloace absorbante. Dacă este cazul se va curăţa zona afectată, iar pământul contaminat va fi excavat şi preluat pentru depozitare, tratare sau eliminare de către firme autorizate;
* întreţinerea și repararea utilajelor și mijloacelor de transport se va efectua numai la unități specializate în domeniu;
* alimentarea cu carburanți a mijloacelor de transport se va face de la stații de distribuție carburanți autorizate;
* alimentarea utilajelor care deservesc staţia de sortare se va face în locuri special amenajate prin asigurarea retenţiei secundare (tăvi metalice);
* titularul prin antreprenor trebuie să asigure pe amplasament material absorbant pentru a putea interveni în cel mai scurt timp posibil în cazul în care s-ar produce poluări accidentale;
* protejarea terenurilor învecinate prin interzicerea depozitării materialelor de orice fel;
* se vor utiliza numai drumurile desemnate pentru transport materiale;
* titularul prin antreprenor trebuie să se asigure ca deșeurile rezultate pe durata execuției lucrărilor sunt colectate selectiv și depozitate în pubele în funcție de fiecare tip de deșeu;

***Măsuri pentru protecția factorului de mediu apă de suprafață si subterană:***

* dotarea cu material absorbant și intervenția imediată în cazul în care se observă scurgeri, menținerea autovehiculelor într-o bună stare tehnică, staționarea acestora pe platforme betonate;
* *indicatorii de calitate ai apelor uzate tehnologice, epurate și evacuate prin rigola în cursul valea Băbiu, se vor încadra în prevederile HGR nr. 352/2005 și HG nr. 210/2007 pentru modificarea și completarea HG nr. 188/2002, (NTPA 001/2005), și anume: pH, materii în suspensie, reziduu filtrat la 105oC, substanțe extractibile în solvenți organici;*
* se va respecta strict proiectul de execuție aprobat;
* monitorizarea și verificarea periodică a stării tehnice a utilajelor, echipamentelor și a mijloacelor de transport și păstrarea acestora în condiții bune de funcționare;
* utilajele și vehiculele nu se vor spăla pe amplasament;
* organizarea de șantier nu va fi amplasată în apropierea cursurilor de apă;
* respectarea pantelor naturale a terenului în zonele de acces şi circulaţie;
* colectarea şi dirijarea controlată a apelor din zona staţie de sortare, spre decantor;
* nu se vor executa reparații, schimburi de ulei sau intervenții tehnice de mare anvergură la utilaje, în incinta statiei de sortare;
* alimentarea utilajelor terasiere și a generatorului cu carburanți, se va face prin respectarea unor norme stricte de protecție a mediului respectiv folosirea de recipiente speciale de transport al combustibilului, folosirea de pompe de transvazare electrice și folosirea unor membrane protectoare amplasate sub rezervoare pe perioada alimentării cu carburanți sau tăvi de retenţie;

***Măsuri pentru protecția așezărilor umane:***

* nu vor fi afectate construcții și așezări umane, în apropierea proiectului propus. Amplasamentul proiectului este situat în extravilanul localității Băbiu, cea mai apropiată locuință învecinată este situată la cca. 1 km;
* se vor respecta cu strictețe perimetrul de implementare a proiectului;
* nu se vor ocupa suprafețe suplimentare pentru depozitarea deșeurilor rezultate, depozitarea temporară de material, staționarea/gararea utilajelor;
* se va respecta întocmai tehnologia propusă prin proiect;
* dotările și măsurile prevăzute pentru protecția factorilor de mediu, cât și lucrările ce se vor executa în cadrul investiției propuse asigură încadrarea în concentrațiile maxime admisibile în ceea ce privește emisia și imisia poluanților;

***Măsuri împotriva zgomotului si vibrațiilor:***

* întreținerea și funcționarea la parametrii normali ai mijloacelor de transport, utilajelor de construcție, precum și verificarea periodică a stării de funcționare a acestora, astfel încât să fie atenuat impactul sonor;
* echipamentele fixe producătoare de zgomot trebuie menținute acoperite cu carcase antifonice;
* echipamentele cu funcționare intermitentă trebuie oprite pe durata în care nu sunt utilizate;

***Lucrări de organizare de șantier***:

Datorită condițiilor de amplasament, este necesară amenajarea unei organizări de șantier și zonă de administrație, care va cuprinde un container modular. Pentru necesitățile de folosință uzuală (adăpost, magazie, vestiar, cabină cântar).

De la organizarea de şantier vor rezulta deşeuri menajere, care se vor colecta selectiv în incinta acesteia. Pentru gestionarea apelor uzate menajera se vor folosi toalete ecologice amplasate in incinta organizării de şantier.

**b6)** ***riscurile de accidente majore si/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice:*** proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

**b7)*riscurile pentru sănătatea umană - de ex., din cauza contaminării apei sau a poluării atmosferice:***

Se vor lua toate măsurile necesare să fie respectate toate prevederile legilor în vigoare, atât pe timpul execuției lucrărilor, cât si pe timpul funcționării construcției.

În proiect s - au prevăzut măsuri obligatorii pentru executantul lucrării astfel încât să se preîntâmpine degradarea componentelor de mediu. În acest sens se vor avea în vedere:

* protejarea solului și subsolului în zonele adiacente obiectivului de lucru;
* interzicerea depozitării de materiale sau staționării utilajelor în albie;
* evitarea poluării apelor și solului cu produse petroliere ca urmare a exploatării utilajelor tehnologice;
* utilizarea de vehicule și utilaje de lucru prevăzute cu motoare cu emisii reduse;
* verificarea periodică și intreținerea corespunzătoare a vehiculelor și utilajelor de lucru;
* restrângerea pe cât posibil a spațiului de depozitarea materiilor prime pe suprafețe rațional dimensionate, lângă obiectivul de execuție;
* managementul corespunzător al deșeurilor;

**c). Amplasarea proiectelor:**

**c1)** ***utilizarea actuală si aprobată a terenurilor:*** conform certificatului de urbanism nr. 10 din 19.04.2023 emis de Primăria Comunei Almașu, terenul în suprafață de 3000 mp este situat în extravilanul localității Almașu.

**c2) *bogăţia, disponibilitatea, calitatea si capacitatea de regenerare relative ale resurselor naturale, inclusiv solul, terenurile, apa si biodiversitatea, din zonă si din subteranul acesteia:*** Resursele naturale, inclusiv solul, terenurile, apa și biodiversitatea din zonă si din subteranul acesteia nu sunt limitate sau nu au disponibilitate redusă în zona analizată, astfel prin realizarea proiectului impactul va fi nesemnificativ asupra utilizării resurselor naturale;

**c3) *capacitatea de absorbţie a mediului natural, acordându-se o atenţie specială următoarelor zone:***

* zone umede, zone riverane, guri ale râurilor: nu este cazul;
* zone costiere si mediul marin: nu este cazul;
* zonele montane si forestiere: nu este cazul;
* arii naturale protejate de interes naţional, comunitar, internaţional: nu este cazul;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei si faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum si a celei privind caracterul si mărimea zonelor de protecţie sanitară si hidrogeologică: nu este cazul;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională si la nivelul Uniunii Europene si relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje si situri importante din punct de vedere istoric, cultural sau arheologic: nu este cazul;

**d). Tipurile si caracteristicile impactului potenţial:**

d1) importanţa si extinderea spaţială a impactului - de exemplu, zona geografică si dimensiunea populaţiei care poate fi afectată: - punctual pe perioada de execuţie. *Conform criteriilor stabilite la punctul b). și c).* *semnificația/importanța impactului asupra factorilor de mediu va fi minoră, nesemnificativă, iar extinderea spațială a impactului va fi locală.*

 d2) natura impactului: - *redusă, pe perioada de execuţie și funcţionare.*

 d3) natura transfrontalieră a impactului: - *nu este cazul*; *amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.*

d4) intensitatea si complexitatea impactului: - va fi mică pe perioada de execuţie și funcţionare;

d5) probabilitatea impactului - redusă, în condiţiile exploatării instalaţiilor în conformitate cu procedurile de lucru si respectării măsurilor de reducere a impactului asupra factorilor de mediu propuse prin proiect. *Având în vedere natura materialelor utilizate în realizarea proiectului, probabilitatea apariţiei unor evenimente care să genereze un impact negativ asupra factorilor de mediu este foarte redusă*.

 d6) debutul, durata, frecvenţa si reversibilitatea preconizate ale impactului: - *perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor și închiderii fronturilor de lucru, calitatea factorilor de mediu afectaţi va reveni la parametrii iniţial*i;

d7) cumularea impactului cu impactul altor proiecte existente și/sau aprobate: *nu este cazul;*

 d8) posibilitatea de reducere efectivă a impactului: *nu este cazul, respectarea legislației în vigoare și respectarea condițiilor din prezenta Decizie etapă de încadrare.*

**II.** Proiectul propus **nu intră** sub incidenţa art. 28  din Ordonanţa de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei si faunei sălbatice, aprobată cu modificări si completări prin Legea nr. 49/2011, cu modificările si completările ulterioare, deoarece amplasamentul proiectului nu este situat ȋn arii protejate de interes naţional, comunitar sau internațional, conform coordonatelor Stereo 70 prezentate în documentaţie;

**III. Motivele pe baza cărora s-a stabilit necesitatea neefectuării *evaluării impactului asupra corpurilor de apă* sunt următoarele:**

- proiectul propus **intră** sub incidenţa prevederilor art. 48 si 54 din Legea apelor nr. 107/1996, cu modificările și completările ulterioare;

Localizarea proiectului:

**Amplasament:** extravilan localitatea Almașu, zona “Șes Băbiu”, comuna Almașu, judeţul Sălaj, curs de apă cadastrat v. Băbiu, mal drept, b.h. Someș - Crasna.

**Corp de apă de suprafață:** RORW2.1.48.4\_B1, Băbiu și afluenții;

**Corp de apă subteran:** - freatic: ROSO11, Someșul Superior, lunca și terasele;

Lucrările propuse au drept scop construirea unei stații de sortare, spălare, agregate minerale, în extravilanul localității Almașu, zona “Șes Băbiu”, comuna Almașu, în vederea producerii mecanizate a sorturilor de balastieră și valorificării prin livrare la terți, cu obiect de activitate lucrări de construcții și lucrări de infrastructură rutieră.

- în conformitate cu decizia: *pentru proiectul propus nu este necesară elaborarea Studiului de Evaluare a Impactului asupra Corpurilor de Apă*, decizie eliberată de către SGA Sălaj, nr. 49/15.06.2023 înregistrată la APM Sălaj cu nr. 5128/16.06.2023, decizie justificată prin următoarele: lucrările prevăzute în proiect nu vor avea impact asupra corpurilor de apă;

Obiectivul este o investiţie nouă şi nu a fost reglementat anterior din punct de vedere al gospodăririi apelor.

* Respectarea măsurilor si condiţiilor de realizare a proiectului în conformitate cu ***Avizul de gospodărire a apelor nr. SJ - 00 din 00.00.2023,*** eliberat de ***Sistemul de Gospodărire a Apelor Sălaj***:
* Începerea execuției se va anunța cu 10 zile înainte la Sistemul de Gospodărire a Apelor Sălaj.
* Dacă înainte de data începerii execuției lucrărilor sau pe parcursul execuției acestora apare orice situație în care este necesară modificarea avizului de gospodărire a apelor, titularul investiției va solicita Aviz de gospodărire a apelor modificator, conform Ordinului ministrului apelor şi pădurilor nr. 828/04.07.2019.
* Pe parcursul execuţiei lucrărilor și după punerea în funcțiune a investiției, se vor lua toate măsurile care se impun pentru evitarea poluării apelor, pentru protecţia factorilor de mediu, a zonelor apropiate, luându-se după caz măsuri de prevenire şi combatere a poluărilor accidentale.
* Se va asigura contorizarea volumelor de apă brută prelevată.
* Recepția lucrărilor se va face în prezența delegatului Sistemului de Gospodărire a Apelor Sălaj.
* La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996, cu modificările şi completările ulterioare.
* Avizul îşi menţine valabilitatea pe toată durata de realizare a lucrărilor, dacă execuţia acestora a început la cel mult 24 de luni de la data emiterii avizului de gospodărire a apelor şi dacă au fost respectate prevederile înscrise în aviz; în caz contrar, avizul îşi pierde valabilitatea.

***Caracteristicile proiectului si/sau condiţiile de realizare a proiectului:***

* Respectarea condiţiilor din ***Avizul de gospodărire a apelor nr. SJ - 00 din 00.00.2023,*** eliberat de ***Sistemul de Gospodărire a Apelor Sălaj***.
* Respectarea prevederilor art. 20 alin. (1) din Legea nr. 292/2018: "*În situaţia în care, după emiterea acordului de mediu si înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări*."
* În cadrul organizării de şantier, după caz, precum și pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele si legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor și depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. 119/2014, cu modificările ulterioare, privind nivelul de zgomot.
* Înterzicerea depozitării direct pe sol a deşeurilor sau a materialelor cu pericol de poluare.
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică si economică, luarea măsurilor pentru neutralizarea si eliminarea acestora, evitându-se sau reducându-se impactul asupra mediului.
* Prevenirea accidentelor si limitarea consecințelor acesora.
* Se vor lua toate măsurile necesare pentru a preveni producerea de pulberi (praf) în toate fazele proiectului.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe si preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă si controlată a deșeurilor pe categorii, valorificarea celor reciclabile si eliminarea celor nerecuperabile prin firme specializate si autorizate, conform prevederilor OUG nr. 92/2021, privind regimul deșeurilor cu modificările ulterioare, aprobată prin Legea nr. 17/2023.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului si înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Conform art. 43, alin. 3-4 din anexa. nr. 5 la procedură, din Legea nr. 292/2018 *privind evaluarea impactului anumitor proiecte publice si private asupra mediului*: (3) La finalizarea proiectelor publice si private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează si face parte integrantă din procesul-verbal de recepţie la terminarea lucrărilor;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat si care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările si completările ulterioare.

    Se poate adresa instanţei de contencios administrativ competente si orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice si private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice si private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită si trebuie să fie echitabilă, rapidă si corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice si private asupra mediuluisi ale Legii contenciosului administrativ nr. 554/2004, cu modificările si completările ulterioare.

 Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

cons. Hajnalka Mate - György